Vyf leerders in week oorlede, twee verkrag | Maroela Media
Panyaza Lesufi. Foto: @ParliamentofRSA/Twitter
Die LUR van onderwys in Gauteng het Vrydag vir “ingryping van bo” gevra nadat vyf leerders die afgelope week in afsonderlike gevalle in die provinsie dood is. Twee leerders is boonop beseer toe ŉ muur op hulle by die skool geval het en nóg twee is in twee verskillende voorvalle op pad huis toe verkrag.
“Ons het die 2020- akademiese jaar op ŉ baie slegte noot afgeskop, met verskeie sterftes en tragiese voorvalle by ons skole,” het Panyaza Lesufi, LUR vir onderwys, gesê. “Ons het nou geen ander keuse as om te vra dat spirituele leiers van alle geloofsrigtings saamkom en ons in gebed lei nie. Ons vra vir ŉ goddelike ingryping.”
Steve Mabona, departementele woordvoerder, het Vrydag gesê ŉ gr. 9-leerder aan Radineo Primary School het Dinsdag onverklaarbaar by die skool begin opgooi en is hospitaal toe gejaag. Sy is met haar aankoms by die hospitaal dood verklaar en die polisie ondersoek haar dood.
ŉ Gr. 8-leerder van Bophelong Secondary is ook Dinsdag dood aan onbekende oorsake. ŉ Gr. 1-leerder van Belvedere Spesiale Skool is óók Dinsdag dood toe hy ŉ giftige stof by die huis ingeneem het.
Woensdag is ŉ gr. 1-leerder van TN Kudube Primary in Hammanskraal oorlede, nadat ŉ doelpaal op ŉ sokkerveld op die leerder omgeval het. Die seun het saam met sy maats sokker gespeel terwyl hulle wag vir die skoolbus. Die seun het gesukkel om asem te kry onder die doelpaal en is hospitaal toe gejaag, waar hy later oorlede is.
Op Vrydag het ŉ matriekleerder van Fochville Secondary School ŉ gr. 8-leerder van Thutokitso Secondary School met ŉ mes doodgesteek. Die voorval het in ŉ informele nedersetting, nie ver van die twee skole af nie, plaasgevind.
“Ons het ook inligting van verskeie betreurenswaardige voorvalle ontvang,” sê Mabona.
ŉ Leerder van Tshepisong Primary School in Johannesburg is glo ná skool verkrag terwyl sy vir die skoolbus gewag het. Die polisie ondersoek die voorval. Nóg ŉ leerder, 12 jaar oud, van die Umzamo Primary School is verkrag toe sy huis toe geloop het nadat die skoolbus gebreek het.
“Ons ondersoek tans waarom leerders toegelaat word om huis toe te stap,” sê Mabona.
ŉ Onderwyser is Dinsdag met sambokke deur ouers van Mayibuye Primary School aangerand. Mabona sê die 57-jarige onderwyser is so getraumatiseer deur die gebeure dat sy sedert Woensdag nie by die skool opgedaag het nie.
Maroela Media het ook Woensdag berig oor ŉ voorval waartydens twee leerders van die La Montagne Primary School in Pretoria beseer is, toe ŉ motor deur die skool se muur geploeg het. Verskeie voorvalle van boeliery is ook die afgelope week aangemeld.
Gauteng departement van onderwys leerdersterftes onderwys Panyaza Lesufi
Sterkte vir die leerders in SA. Oe agter in julle koppe he en dra fluitjies, mens is nerens veilig nie.
Snaaks hoe vinnig hy vra vir Goddelike ingryping, nadat hy Godsdiens in skole verbied het,
Dit is vir my vreeslik ironies. Daar word nou Goddelike ingryping gevra, maar die kinders in die skole vir wie die Goddelike ingryping nou gevra word, mag nie Godsdiens in hul skole beoefen nie??? Laat n mens wonder waar die fout nou eintlik lê. Dalk moet Godsdiens terug gebring word in skole asook ordentlike dissipline, dan sal daar dalk minder van hierdie gevalle wees, dan sal seuns leer om meisies se liggame te respekteer, en sal ouers leer om onderwysers te ondersteun en ook te respekteer.
Hy los mos maklik probleme by skole op, naamlik—FIRE DIE HOOF. Hoekom sal hy nou vra vir goddelike ingryping. Oor laasgenoemde sal ek my gedagtes nie uitspreek nie, want dan gaan sit ek met my bas in die tronk.
Welke god aanbid hy en sy heersers?